b"\n_START_ARTICLE_\nCa Bruno\n_START_SECTION_\nDescripci\xc3\xb3\n_START_PARAGRAPH_\nEs tracta d'un habitatge unifamiliar de planta, pis i golfes situat a l'angle del carrer de l'Estela, contigu a Ca l'Esteve Andreu. \xc3\x89s de planta trapezo\xc3\xafdal. El costat m\xc3\xa9s estret correspon a la fa\xc3\xa7ana, l'amplada de la qual \xc3\xa9s ocupada a pr\xc3\xa0cticament en la seva totalitat per la porta, d'arc de mig punt amb grans dovelles de pedra disposades radialment. Al primer pis, centrat i directament damunt de la porta, hi ha un balc\xc3\xb3 de poca volada d'obertura rectangular notablement motllurada. Al costat esquerre del balc\xc3\xb3 s'obre una petita finestra rectangular. Les golfes presenten una \xc3\xbanica obertura, aix\xc3\xad mateix rectangular i de petites dimensions. L'edifici es corona amb cornisa motllurada. El material de construcci\xc3\xb3 original \xc3\xa9s la pedra arrebossada, s'hi conserven restes de pintura.\n_START_SECTION_\nHist\xc3\xb2ria\n_START_PARAGRAPH_\nCa Bruno \xc3\xa9s un dels edificis notables del carrer de l'Estela. Aquest carrer, juntament amb altres de l'antic nucli urb\xc3\xa0 d'Alcover, constitueixen un conjunt remarcable per la riquesa dels edificis que contenen, resultat de l'activitat constructiva desenvolupada a la vila en els segles XVII i XVIII."